ભૂખી વ્યક્તિનું સત્ય ભોજન જ હોઈ શકે, પરંતુ ઉપવાસની તપસ્યા કરનાર વ્યક્તિ માટે ભોજન જ અસત્ય બની જાય છે! ઉપવાસ અને વ્રત-તપનું સત્ય પણ દરેક ધર્મનું પોતપોતાનું અલગ અને ક્યારેક તો વિરોધાભાસી હોય છે. એક ધર્મ એમ માને છે કે બટાકા કંદમૂળ છે અને તેમાં અનેક જીવ છે. તેથી તે ધર્મ અનુસાર સામાન્ય દિવસે પણ ભોજનમાં બટાકાનો નિષેધ ગણાય છે, તો બીજા ધર્મમાં ઉપવાસ કરનાર વ્યક્તિ પણ બટાકાની વસ્તુ ફળાહાર તરીકે ઉપયોગમાં લઈ શકે છે! એક ધર્મ એમ માને છે કે સૂર્યાસ્ત પછી અન્નજળનો ત્યાગ કરવો જોઈએ અને એક ધર્મ એમ માને છે કે સૂર્યાસ્ત પછી જ અન્નજળનો ઉપયોગ કરી શકાય! કોઈ ધર્મમાં હિંસા સૌથી મોટું પાપ ગણાય છે, તો કોઈ ધર્મ હિંસા દ્વારા જ ધર્મનું આચરણ કરી શકાય એમ સમજે છે. આવા વિવિધ ધાર્મિક વિરોધાભાસોમાંથી ધર્મનું પૂર્ણ સત્ય પામવાનું પોસિબલ ખરું?